Der er akut boligmangel for de studerende i København, og de nuværende tiltag løser ikke problemet. Det seneste årti har studerende haft urimeligt svært ved at finde tag over hovedet.

Der bygges ungdomsboliger, men de er alt for dyre, og der er slet ikke nok af dem. I stedet burde Københavns Kommune satse på flere kollegier.

I ungdomsboligerne har beboerne deres eget bad og toilet og ofte også eget køkken. Derfor er ungdomsboligerne også dyrere end kollegieværelser, hvor faciliteterne deles med andre. En ungdomsbolig koster gerne 5-6.000 om måneden, dvs. praktisk talt hele den udbetalte SU.